Protesti besne širom Sirije 
Demonstracije su izbile širom Sirije posle poziva opozicionih grupa na protest zbog dece koja su stradala proteklih nedelja.
Sirijske organizacije za ljudska prava navode da su snage bezbednosti otvorile vatru na veliku grupu anti-vladinih demonstranata u opozicionom uporištu u gradu Hami, i ubile najmanje 34 ljudi. Incident se dogodio nakon što su hiljade demonstranata izašle na ulice posle molitve u gradu koji je oko 300 kilometara udaljen od Damaska. Očevici navode da su hiljade ljudi izašle iz džamija na ulice, kako bi učestvovale u protestnom skupu, a vladine snage počele su da ispaljuju bojevu municiju. Demonstracije su izbile širom Sirije u Damasku i drugim gradovima posle poziva opozicionih grupa na protest zbog dece koja su stradala proteklih nedelja za vreme pobune protiv predsednika Bašara al-Asada. Ranije danas, agencija Rojters javila je da su sirijski vojnici pucali na demonstrante u istočnom gradu Deir al-Zor. Opozicioni organizatori kažu da je najmanje 25 dece poginulo u nedavnom nasilju, u kome je život izgubilo oko hiljadu ljudi. Medju mladim žrtvama je 13-godišnji dečak, za kojeg aktivisti kažu da su ga mučili i ubili pripadnici sirijskih bezbednosnih snaga. Sirijske vlasti navode da su dečaka ubili pripadnici naoružanih grupa koje nisu deo vladinih snaga, ali nisu precizirale o kojim je grupama reč. Grad Hama je, inače bio poprište brutalnog vladinog gušenja pobune 1982. godine, u kojima je poginul najmanje 10,000 ljudi, prema procenama grupa za zaštitu ljudskih prava. Predsednik Hafez al-Asad, otac aktuelnog predsednika – te godine je ugušio pobunu protiv svoje vlade. Vodje sirijske opozicije okončale su dvodnevni sastanak u Turskoj u četvrtak pozivom na hitnu ostavku predsednika Asada. Oni su poručili da su rešeni da učine sve što je neophodno da bi se oborio Asadov režim.